tartuNLP/wikipedia-smugri-20251201 huggingface dataset:
Vüqar Ələkbərov

 
Vüqar Mursal Ələkbərov (s. 5. tammikuuta 1981 Mingəçevir) on azerbaidžanilainen nyrkkeilijä ja olympiamitalisti. Hän voitti pronssia alle 75 kilon sarjasta Sydneyn olympialaisissa 2000. Ateenan olympialaisissa 2004 hän sijoittui alle 91 kilon sarjassa viidenneksi.
Antero Raevuori

Veikko Erkki Antero Raevuori (2. maaliskuuta 1937 Viipuri – 12. heinäkuuta 2025 Espoo) oli suomalainen toimittaja ja urheilu- ja sotahistoriaan erikoistunut tietokirjailija. Koulutukseltaan hän oli filosofian kandidaatti Helsingin yliopistosta.
Elämä ja ura.
Raevuori aloitti toimittajan uransa vuonna 1958 kirjoittamalla "Hiilimurska"-lehteen artikkelin kuulantyöntäjä Jarmo Kunnaksesta. Tietokirjailijan uransa hän aloitti vuonna 1968 teoksella "Jääkiekkoilumme tähtiä ja tähtihetkiä" (toinen kirjoittaja Jyrki Otila). Päätoimena hänellä oli Leppävaaran yhteiskoulun suomen ja latinan kielen lehtoraatti vuoteen 1978 asti, jolloin hän siirtyi vapaaksi kirjoittajaksi. Hän kirjoitti Seura-lehteen säännöllisesti 1980-luvulta lähtien. Seuran lisäksi hän kirjoitti lisäksi muun muassa Urheilun Kuva-Aittaan, Helsingin Sanomiin, Ilta-Sanomiin, Kauppa ja Koti -lehteen ja Vivaan. Raevuoren viimeiseksi kirjalliseksi työksi jäi Seura-lehdessä 12.6.2025 julkaistu Mika Waltarin Sinuhe Egyptiläistä käsittelevä kirjoitus "Egypti eli Kalhon kesässä."
Mittavan lehtityön lisäksi Raevuori julkaisi säännöllisesti kirjoja. Yksittäisten niteiden määrä oli käännökset mukaan lukien vuoden 2013 lopulla yli 40. Pääosin teokset käsittelevät urheiluhistoriaa mutta myös sota- ja lähihistoriaa, kuten kolmiosainen "Kotimaamme kuva" (toinen tekijä Outi Pakkanen), "Hyvästi, Viipuri" ja "Hävittäkää Helsinki!". Urheilukirjallisuuden puolella Raevuori kirjoitti vähän tai ei aikaisemmin juuri ollenkaan käsitellyistä aiheita, kuten teokset "Jääkiekkoilumme tähtiä ja tähtihetkiä", "Ennätysten tie" (painonnosto 1975), "Suuri suomalainen ravikirja" (1982), "Valkoinen sirkus" (alppihiihto 2004) ja "Urheilusanakirja" (2005).
Erillisiä urheiluaiheisia artikkeleita Raevuorella on muun muassa teoksissa "Maalinauha" (1963), "Tie Montrealiin" (1976), "Suomi silloin kerran" (1992), "Välähdyksiä Suomen urheilusta" (1998), "Kulkurin taival – Tapio Rautavaara" (2008). Vuosina 2008–2009 hän oli kertovana oppaana Helsingin Sanomien juttusarjassa "Vanhat (helsinkiläiset) areenat". Raevuoren toimittamat ja pääosin kirjoittamat kuusiosainen "Huippu-urheilun maailma", viisiosainen "Urheilu 2000" ja "Järviset – legendaarinen suomalainen urheilijaperhe" on valittu Vuoden urheilukirjoiksi. Lisäksi samassa valinnassa ovat saaneet kunniamaininnan "Viimeiset oikeat olympialaiset" ja "Valkoinen sirkus". Hän sai vuonna 2008 Suomen Urheilumuseosäätiöltä tunnustuksen pitkäaikaisesta työstään urheilukirjallisuuden parissa.
Dorimusiikki

Dorimusiikki on musiikkityyli, jota lauletaan/tanssitaan Aasian maissa, lähinnä Nepalissa sekä Intiassa. Naisilla on usein tietynlainen esiintymisasu, ja laulua lauletaan korkealla äänensävyllä. Dorikappaleiden sanoitukset ovat joko hindiksi tai nepalinkielisiä.
Kun dorimusiikkia on alettu esittää nepalilaisissa ravintoloissa, sitä on alettu säestää urkuharmonilla, joka tuli Nepaliin brittiläisten lähetyssaarnaajien mukana.
Mary Wimbush

Mary Wimbush (19. maaliskuuta 1924 Kenton, Middlesex – 31. lokakuuta 2005) oli englantilainen näyttelijä, joka tunnetaan muun muassa roolistaan radiokuunnelmassa "The Archers", jossa hän esiintyi vuodesta 1992 lähtien aina kuolemaansa saakka. Hän esitti myös komediasarjassa "Kyllä Jeeves hoitaa" Agatha-tätiä vuosina 1990–1992. 
Wimbushin ura kattoi kuusi vuosikymmenta aina 1940-luvulta 2000-luvulle saakka. Hän näytteli esimerkiksi televisiosarjoissa "Kaikenkarvaiset ystäväni" 1970-luvulla sekä "Midsomerin murhat", "Sydämen asialla" ja "Tohtorit" 2000-luvulla. Hänen viimeinen televisioroolinsa oli sarjassa "Sairaalaelämää" vuonna 2004.
Wimbush oli naimisissa näyttelijä Howard Marion-Crawfordin kanssa, joka kuoli ennen häntä, ja heillä oli poika.
Wimbush kuoli lokakuun 31. päivän iltana 2005 BBC Birminghamin studioilla vähän sen jälkeen kun oli esiintynyt "The Archers"-kuunnelman jaksossa.
Thamel

Thamel on Nepalin Kathmandussa sijaitseva turistien suosima alue. Siellä on muun muassa shoppailukujia, ravintoloita, illanviettopaikkoja, kirjakauppoja ja basaareja. Thamelista on hyvät liikenneyhteydet temppeleille.
OBD-mittaus

OBD-mittauksessa () tutkitaan auton toimintaa sen oman ajoneuvotietokoneen tallentamien tietojen pohjalta.
Suomessa 1. tammikuuta 2001 ja sen jälkeen rekisteröidyissä ottomoottorilla varustetuissa henkilö- ja pakettiautoissa OBD-mittaus on säädetty pakolliseksi katsastukseen liittyväksi toimenpiteeksi 1. tammikuuta 2004 alkaen. Mittauksessa selvitetään ajoneuvon ajonaikaiset virhetilanteet. OBD ("On-Board Diagnostics") eli ajoneuvon sisäinen valvontajärjestelmä valvoo auton moottorin ohjausyksikön komentoja ja niiden vasteita.
Ajoneuvolaki vaatii, että OBD-mittauksen yhteydessä suoritetaan myös pakokaasumittaus korotetulla käyntinopeudella.
OBD.
OBD (On-Board Diagnostics) on autotekniikan alalla käytettävä termi, jolla tarkoitetaan ajoneuvon itsediagnostiikka- ja raportointikykyjä. OBD-järjestelmä tarjoaa ajoneuvon omistajalle, huoltajalle tai korjaajalle pääsyn sen oman ajoneuvotietokoneen tallentamiin tietoihin useiden eri osajärjestelmien osalta. Järjestelmän avulla saatavilla olevat diagnostiikkatiedot ovat huomattavasti monipuolistuneet sitten 1980-luvun ensimmäisten autokäyttöön sopivien tietokoneiden markkinoille tulon. Nämä tietokoneet tekivät aikanaan mahdolliseksi OBD-protokollan. 
Ensimmäiset OBD-järjestelmät kykenivät ilmaisemaan vain indikaattorin valon toimimattomuuden tai MIL-signaalin ongelman tultua havaituksi. Vian syytä ei kuitenkaan voitu selvittää. Modernit OBD-toteutukset käyttävät nopeaa digitaalista tiedonsiirtoporttia ja standardoituja DTC-vikakoodeja välittämään yksityiskohtaisia tietoja ajoneuvon toiminnasta. Niiden avulla ajoneuvossa esiintynyt vika voidaan nopeasti paikantaa ja korjata.
OBD-standardin käyttöliittymiä ovat OBD-I, OBD 1.5, OBD-II, EOBD ja EOBD2.
Transnistrian rupla

Transnistrian rupla (, , ) on Transnistrian virallinen rahayksikkö. Koska Transnistriaa ei ole kansainvälisesti tunnustettu itsenäiseksi valtioksi, ei sen rahayksiköllä ole kansainvälisessä rahanvaihdossa käytettävää virallista valuuttatunnusta.
Käytössä on setelit 1–500 ruplaa, sekä kolikot 5–50 kopeekkaa. 1 kopeekan kolikko poistettiin käytöstä vuonna 2008. Transnistria laskee liikkeelle runsaasti juhlarahoja. Vuosina 2000–2007 on laskettu liikkeeseen 104 erilaista kuparinikkeli-, kulta- ja hopearahaa, joissa on kuvattu alueeseen liittyviä historiallisia hahmoja.
Rahapajakohu.
Perustamishetkellä Transnistrialla ei ollut omaa rahapajaa, joten Transnistrian kolikoiden lyömiseksi piti löytää ulkomainen rahapaja. Valittiin Puolan rahapaja Varsovassa. Vuoden 2000 kolikot lyötiin Varsovassa ja kuljetettiin Ukrainan kautta Transnistriaan Transnistrian tasavallan pankin kuorma-autoilla. Moldovan hallitus oli tyytymätön tilanteeseen, koska he pitivät sitä Transnistrian "de facto" tunnustamisena. Lokakuussa 2001 Moldovan presidentti Vladimir Voronin käsitteli asiaa puolalaisen kollegansa kanssa. Puolan rahapaja vastasi kritiikkiin toteamalla, että koska Transnistrian ruplaa ei tunnusteta kansainvälisesti valuuttana, he tuottivat poletteja eivätkä kolikoita.
Konflikti kärjistyi joulukuussa 2004, kun Ukrainan tulli takavarikoi Lvivin lähellä kuorma-auton, jossa oli 117 000 Yhdysvaltain dollarin arvosta Transnistrian kolikoita. Kolikot luovutettiin Moldovan viranomaisille.
Transnistrialla ei silloin ollut muuta ratkaisua kuin valmistaa tulevia kolikoita paikallisesti. Näin ollen Tiraspolin rahapaja avattiin 18. marraskuuta 2005 presidentti Igor Smirnovin läsnäollessa.
Nykyiset ruplat (2000–).
Kolikot.
Alla on lista Transnistrian ruplakolikoista vuodesta 2000 lähtien.
Kolikot ovat arvoltaan 1–50 kopeekkaa, ja ne on valmistettu alumiinista tai kupari-sinkkiseoksesta ja ne ovat samanlaisia kuin neuvostoaikaiset kolikot. Yhden kopeekan kolikot poistettiin kierrosta tammikuussa 2009.
Transnistrian tasavallan pankki laski liikkeelle 22. elokuuta 2014 muovi-komposiittimateriaaleista valmistettuja kolikoita, joita on saatavilla nimellisarvoina 1, 3, 5 ja 10 ruplaa. 
Setelit.
Setelit laskee liikkeeseen Transnistrian tasavallan pankki vuonna 2000 osana valuuttauudistusta, jossa yksi rupla vastasi miljoonaa (1 000 000) vanhaa ruplaa. Seteleitä on saatavilla nimellisarvoina 1, 5, 10, 25, 50, 100, 200 ja 500 ruplaa.
2007.
Vuonna 2007 uusi sarja korvasi edellä mainitut 1–100 ruplan setelit. Uusissa seteleissä on samat teemat, mutta uusi muotoilu ja parannetut turvaominaisuudet.
Valuuttakurssit.
Valuutta on "de facto" sidottu Yhdysvaltain dollariin. Keskuspankki päättää joka arkipäivä, onko valuutan devalvointi Yhdysvaltain dollariin nähden tarkoituksenmukaista.
Urho Kähönen

Urho Kähönen (6. heinäkuuta 1910 Terijoki – 3. elokuuta 1984 Helsinki) oli suomalainen agronomi, pääjohtaja, maanviljelijä ja maalaisliittolainen poliitikko. Hän oli kansanedustajana 1951–1966 sekä maatalousministerinä 1958−1959. Kähönen vaikutti erityisesti siirtokarjalaisten edunvalvonnassa ja oli Karjalan liiton puheenjohtaja.
Kähösen vanhemmat olivat maanviljelijä Antti Kähönen ja Maria (o.s. Koukku). Hän avioitui Hilkka Elina Rummukaisen kanssa 1937. Kähönen kirjoitti ylioppilaaksi vuonna 1929 ja valmistui 1934 maatalous- ja metsätieteiden kandidaatiksi sekä 1935 agronomiksi. Vuosina 1935–1951 hän toimi erilaisissa maatalouteen liittyvissä tehtävissä kuten Karjalan liiton maatalousasiainhoitajana 1945–1951. Hän toimi myös maanviljelijänä Karjalohjalla vuodesta 1947 alkaen.
Kähönen valittiin eduskuntaan 1951 Turun läänin eteläisestä vaalipiiristä. Hän oli 1954–1956 suuren valiokunnan ja 1958 maatalousvaliokunnan puheenjohtajana sekä jäsenenä puolustusasiainvaliokunnassa, ulkoasiainvaliokunnassa ja pohjoismaiden neuvoston Suomen valtuuskunnassa. Kähönen toimi maatalousministerinä Fagerholmin III hallituksessa 14.11.1958 – 13.1.1959. Presidentin valitsijamiehenä hän oli kahdesti, vuosina 1956 ja 1962. Hän vaikutti myös Karjalohjan kunnanvaltuustossa. Kähönen oli muissa yhteiskunnallisissa tehtävissä eri yhdistyksissä puheenjohtajana tai johtokunnan, hallintoneuvoston tai valtuuskunnan jäsenenä.
Ministeriyden jälkeen Kähönen nimitettiin asutushallituksen pääjohtajaksi, jona hän toimi vuosina 1959–1970. Sen jälkeen hän toimi vuoteen 1975 asti Maataloustuottajain keskusliiton virkamiehenä.
Police (Puola)

Police () on kaupunki Länsi-Pommerin voivodikunnassa Puolan luoteisosassa. Kaupungissa asui vuoden 2019 arvion mukaan 32 490 asukasta.
Saksalaisilla oli toisen maailmansodan aikana kaupungissa Stutthofin keskitysleirin alaleiri Pölitzin keskitysleiri, jossa oli suomalaisia merimiehiä. Aiheesta kertoo Pertti Rönkkö kirjassaan "Aselevon maksumiehet" (2020).
Delfzijl

Delfzijl on kunta Alankomaissa, Groningenin provinssissa. Asukkaita kunnassa on 26 738 (31.12.2008) ja väestötiheys on 201 as./km². Kunnan pinta-ala on 227,48 neliökilometriä, josta vettä on 94,49 km². Kunnan keskustaajama on samanniminen, kuin kuntakin. Delfzijlin pormestari on Emme Groot.
Delfzijl sijaitsee Ems-joen suistossa, sen vasemmalla rannalla. Joki muodostaa Alankomaiden ja Saksan välisen rajan.
Delfzijlissä sijaitsee muun muassa merisatama ja Aluminium Delfzijl -niminen (osa Corus Groupia) alumiinitehdas, joka vuosittain tuottaa 100 000 tonnia uutta alumiinia. Delfzijlissä on myös esimerkiksi kemian-, sähkö-, elintarvike-, laivanrakennus- ja tekstiiliteollisuutta. Lisäksi kunnasta johtaa Groningeniin kanava, jossa voivat laivat kulkea.
Delfzijlin yhteistyökaupunkeja ovat ranskalainen Aubenas, italialainen Cesenatico, saksalainen Schwarzenbek, sveitsiläinen Sierre ja belgialainen Zelzate.
Asutuskeskukset.
Bierum, Biessum, Borgsweer, Delfzijl, Farmsum, Godlinze, Holwierde, Krewerd, Losdorp, Meedhuizen, Spijk, Termunten, Termunterzijl, Uitwierde, Wagenborgen, Weiwerd, Woldendorp.
Antoninus Liberalis

Antoninus Liberalis () oli toisella vuosisadalla elänyt kreikaksi kirjoittanut mytograafikko. Hänen ainoa säilynyt teoksensa on "Metamorfōseōn Synagōgē" (Μεταμορφώσεων Συναγωγή, ), joka sisältää 41 tarinaa myyttisistä muodonmuutoksista, jotka ovat tapahtuneet jumalien loukkaamisen seurauksena. Teoksessa on ainutlaatuista se, että se on kasattu proosan muotoon runomitan sijaan. 
Teos ammentaa lähteensä hellenistisistä teoksista kuten Nikandroksen "Heteroiumenasta" ja Boioksen "Ornithogoniasta". Sama tarusto esiintyy viimeistellymmässä muodossa Ovidiuksen runoelmassa "Muodonmuutoksia", jossa yksittäiset tarinat rinnastuvat toisiinsa pidemmäksi kertomukseksi.
Varesen maakunta

Varesen maakunta () on yksi Italian maakunnista. Se sijaitsee Lombardian alueella Italian pohjoisosissa rajoittuen Sveitsiin. 
Varesen maakunnan pinta-ala on 1 198 km² ja asukasluku vajaat 900 000. Maakunta muodostuu 139 kunnasta, ja sen pääkaupunki on Varese .
Varesen maakunnan väekkäimmät kaupungit ovat (31.12.2015):
Forewick Holm

Forewick Holm tai Forvik on saari Shetlandinsaarilla, Britanniassa. Saaren pinta-ala on yksi hehtaari ja sen asukasluku on yksi. Forewick Holm sijaitsee Papa Stourin saaren ja Sandnessin niemimaan välillä. 
21. kesäkuuta 2008 saaren omistaja ja ainoa asukas, 65-vuotias englantilainen Stuart Hill, julisti saaren itsenäiseksi. Hill yritti vuonna 2001 purjehtia itse tehdyllä veneellä Ison-Britannian ympäri, mutta haaksirikkoutui saarelle. Haaksirikon jälkeen Hillin internetyritys kaatui, jonka jälkeen vaimo myi perheen talon ja muutti ilman Hilliä Ranskaan. Näin Hillillä ei ollut enää syytä palata kotiseudulleen East Angliaan. Hänet tunnetaan seudulla lempinimellä "Captain Calamity" eli "Kapteeni Katastrofina".
Itsenäisyysjulistus perustuu Hillin mukaan lakiin. Shetlandinsaaret ovat hänen mukaansa olleet oikeudellisessa paitsiossa Tanskan kuningas Kristian I:n pantattua ne vuonna 1469 Skotlannin kuninkaalle Jaakko III:lle. Siitä lähtien saaret ovat olleet Skotlannin alaisuudessa. Hill ei tunnusta Isoa-Britanniaa eikä Euroopan unionia. Hänen mukaansa saaren pitäisi olla suoraan Britannian hallitsijan alaisena, kuten Kanaalisaaretkin ovat. Esimerkillään Hill yrittää saada Shetlandinsaaria irti Isosta-Britanniasta. Hänestä saaret olisivat eri asemassa, jos Pohjanmerestä pumpattavasta öljystä tulot menisivät suoraan Shetlandinsaarten pankkiin. 
Hill aikoo ennen vuotta 2009 luoda saarelle oman valuutan, postimerkit ja virallisen lipun. Valuutta tulee olemaan nimeltään "guldeni", ja se on sidottu suoraan kultaan. Hill on julistanut saaren myös verovapaaksi. Forvikin kansalaisilta tullaan vuodessa keräämään yksi guldeni (kesäkuussa 2008 noin 73 euroa) valtion pakollisten kulujen kattamista varten.
Kesäkuussa Hill oli rakentamassa saaren ensimmäistä rakennusta. Lisäksi suunnitteilla on lennonjohtotorni.
Siniotsa-amatsoni

Siniotsa-amatsoni, vanhalta nimeltään suomuamatsoni ("Amazona aestiva") on amatsonien sukuun kuuluva papukaija.
Sen levinneisyysalue on Bolivia, Brasilia, Paraguay ja Pohjois-Argentiina. 
Se on noin 35 cm pitkä ja muistuttaa ulkonäöltään hieman kultaposkiamatsonia. Lajit erottaa nokan väristä: siniotsa-amatsonin nokka on kokonaan tumma, kultaposkiamatsonin nokka on kaksivärinen. Sen voi sekoittaa myös amazonianamatsoniin tai kultanaama-amatsoniin jos siniotsa-amatsonille tyypillistä sinistä väriä on nokan lähellä hyvin vähän. Nämäkin lajit erottaa toisistaan nokan väristä. 
Vaikka joissain lähteissä siniotsa-amatsonin sanotaan elävän jopa 100-vuotiaaksi, todistetusti vanhin yksilö on elänyt 49-vuotiaaksi, ja noin 50–60 vuotta pidetään realistisena elinajanodotteena vankeudessa elävillä yksilöillä.
Munien hautominen kestää suunnilleen 29 vuorokautta. Pesimisen aikana se saattaa olla hyvin aggressiivinen. Poikaset lähtevät pesästä suunnilleen yhdeksän viikon ikäisinä. Emot ruokkivat poikasiaan vielä pitkään niiden poistuttua pesästä. Poikasilla on tummat silmät, ja ne ovat emojaan kömpelömpiä liikkumaan.
Lemmikkinä.
Lemmikkinä siniotsa-amatsoni on kaiketi yleisin amatsoneista. 
Laji kuuluu CITES II/B -liitteeseen, jolloin sillä tulee vankeudessa olla yksilöön yhdistettävissä oleva alkuperätodistus. Ilman alkuperätodistusta tai siihen verrattavia papereita linnun myyminen, pesittäminen ja kaupallinen esilläpito esim. kotieläinpihalla on kiellettyä.
Kaj Kajander

Kaj-Erik Kajander (22. lokakuuta 1924 Helsinki – 10. tammikuuta 1991 Helsinki) oli suomalainen heraldikko, joka suunnitteli vaakunoita ja mitaleja. Hänen tuotantoonsa kuuluvat myös lukuisat liikemerkit, joita hän teki yrityksille kuten Algol, Ekokem ja Enso-Gutzeit. Hän oli yksi vuonna 1957 perustetun Suomen Heraldisen Seuran perustajajäsenistä. 
Kajander opiskeli aikanaan Helsingin yliopiston matemaattis-luonnontieteellisellä osastolla ja toimi Merihuolto Oy:n markkinointijohtajana.
Sevilla Atlético

Sevilla Atlético on espanjalaisen jalkapalloseuran Sevilla FC:n reservijoukkue. Se pelaa Espanjan kolmanneksi korkeimmalla sarjatasolla Primera División RFEF, jonne se putosi keväällä 2018.
Joukkueen tunnuksessa esiintyy Sevillan katedraalin kellotorni Giralda.
Historia.
Sevilla Atléticon juuret ovat seurassa nimeltä Club Deportivo Puerto, josta tuli Sevilla FC:n sisarseura vuonna 1958. Vuonna 1960 nimeksi vaihtui Sevilla Atlético Club ja joukkue aloitti pelit alimmalla kansallisella sarjatasolla Tercera Divisiónissa, jossa se voitti lohkonsa 1960–1961 ja 1961–1962. Jälkimmäisellä kaudella joukkue voitti myös nousukarsinnan ja nousi Segunda Divisióniin, josta se kuitenkin putosi jo yhden kauden jälkeen. 1970-luvulla Sevilla Atlético joutui pelaamaan myös alueellisia sarjoja pudottuaan Tercera Divisiónista. Vuonna 1976 joukkue nousi takaisin Tercera Divisióniin ja siitä edespäin se liikkui Tercera Divisiónin, jossa se voitti lohkonsa viidesti 1980-luvulla, ja Segunda División B:n välillä.
1990-luvulla Espanjan kuninkaallinen jalkapalloliitto tiukensi reservijoukkueita koskevia sääntöjä, minkä seurauksena Sevilla Atlético sulautui emoseuraansa, vaihtoi nimekseen Sevilla B ja alkoi käyttää emoseuran värejä ja tunnusta. Vanha nimi, tunnus ja värit palasivat käyttöön liiton hyväksynnällä vuonna 2006.
Vuonna 2000 joukkueen valmentajaksi tuli Sevillan entinen pelaaja Manolo Jiménez, jonka johdolla joukkue nousi yhden kauden jälkeen Tercera Divisiónista Segunda División B:hen. Tulevan kuuden kauden aikana joukkue pääsi neljästi Segunda Divisiónin nousukarsintoihin sijoituttuaan lohkossaan kahdesti ensimmäiseksi ja kahdesti kolmanneksi. Kauden 2006–2007 karsinnoissa Sevilla Atlético voitti Universidad LPGC:n ja Burgosin, ja nousi lopulta toista kertaa historiassaan Segunda Divisióniin. Jiménez siirtyi pian kauden 2007–2008 alettua Sevillan edustusjoukkueen valmentajaksi. Hänet korvannut Fermín Galeote luotsasi Sevilla Atléticon Segunda Divisiónin yhdeksänneksi, joka on sen historian paras saavutus. Toinen kausi Segundassa sujui heikommin, ja joukkueen putoaminen takaisin Segunda B:hen varmistui jo kahdeksan kierrosta ennen sarjan päätöstä. Sevilla Atlético sijoittui lopulta sarjan viimeiseksi voitettuaan kauden aikana vain kaksi ottelua. Kauden loppupuolella valmentajaksi tuli Diego Rodríguez.
Historiansa aikana Sevilla Atlético on pelannut kaikkiaan viisi kautta Segunda Divisiónissa, 28 kautta Segunda División B:ssä ja 24 kautta Tercera Divisiónissa.
Kenttä.
Sevilla Atlético pelaa yleensä kotiottelunsa seuran harjoituskeskuksessa Ciudad Deportiva José Ramón Cisneros Palaciosissa, jonka pääkentän yleisökapasiteetti on 2 500. Cisneros Palacios oli sevillalainen lakimies, joka toimi Sevilla FC:n puheenjohtaja vuosina 1968–1972 ja oli harjoituskeskuksen rakennuttaja. Joukkue pelaa ajoittain myös seuran stadionilla Ramón Sánchez Pizjuánilla, jonka kapasiteetti on 45 500.
Darkness Descends

Darkness Descends on yhdysvaltalaisen metalliyhtye Dark Angelin julkaisema albumi vuodelta 1986. Albumia pidetään yleisesti ottaen thrash metal -klassikkona sen äärimmäisen nopean ja raskaan tyylin vuoksi.
Kappaleet.
Uusintaversion bonuskappaleet
Pirkko Lantto

Pirkko Lantto (oik. Renvall, s. 24. huhtikuuta 1926 Oulu – 1. kesäkuuta 2008 Helsinki) oli suomalainen taidemaalari.
Lantto opiskeli Suomen Taideakatemian koulussa 1943–1946 ja 1947 Vapaassa taidekoulussa. Hänen opettajiaan olivat Sam Vanni, Sigrid Schauman ja Sulho Sipilä. Hän opiskeli 1949 Ranskassa Académie Julianissa.
Lanton vanhemmat olivat insinööri Iivari Lantto ja Irja Lantto, o.s. Hirvonen. Hänen puolisonsa oli vuodesta 1954 kuvanveistäjä Ben Renvall. Heillä oli neljä lasta, joista yksi on taiteilija Seppo Renvall.
Lähteet.
Viitteet.
Dekompressiosukellus

Dekompressiosukellus on syvä tai pitkä sukellus jonka aikana sukeltajan kudoksiin kertyy typpeä niin paljon, että sukeltajan on pidettävä nousun aikana yksi tai useampia pakollisia dekompressiopysähdyksiä pintaannousun aikana. Dekompressiopysähdyksen aikana sukeltaja odottaa lasketussa syvyydessä sovitun ajan jonka aikana typpi vähenee kudoksista uloshengitysilman kautta. Pysähdykset tehdään sukeltajantaudin estämiseksi. 
Typen kertyminen kehoon tapahtuu eri kudostyypeissä eri nopeudella, esimerkiksi lihaksiin typpi sitoutuu hitaasti ja myös poistuu hitaasti, veressä tämä tapahtuu nopeasti molempiin suuntiin. Typen kertymistä voidaan laskea hengityskaasun typpipitoisuudella joka kerrotaan (syvyydestä riippuvalla) paineella jolloin saadaan typen osapaine Boylen lain mukaan. Sukellustietokone ja sukellustaulukot antavat sukeltajalle sopivan ajan ja syvyyden turvapysähdyksille.
Sukelluksessa käytettävillä seoskaasuilla kuten Nitroksi ja Trimiksi, typen määrää sukelluskaasussa vähennetään ja dekompressiopysähdystä nousun aikana lyhennetään. Vedenalaisissa töissä kuten öljynporauslautoilla, syvyydet ja sukellusajat ovat usein niin pitkiä että sukelluksesta syntyy saturaatiosukellus jossa typpeä ei sitoudu kudoksiin enää enempää.
École des Beaux-Arts

École Nationale Supérieure des Beaux-arts (ENSB-A) on maineikas ranskalainen taidekoulu Pariisissa. École des Beaux-arts koostuu useista rakennuksista Saint-Germain-des-Prés’n keskustassa, Seinen toisella puolella Louvren museota vastapäätä. Taidekoulun perusti 1648 Charles Le Brun nimellä "Académie de peinture et de sculpture". Vuonna 1793 koulun toiminta lakkasi, mutta 1817 nimi muutettiin, kun se yhdistettiin "Académie d'architectureen". Nykyisin koulu on julkinen oppilaitos.
Rondell Sheridan

Rondell Sheridan (s. 15. elokuuta 1968) on yhdysvaltalainen näyttelijä. Sheridanin tunnetumpia roolisuorituksia ovat esimerkiksi "Coryn koukeroiden" ja "That's So Ravenin" Victor Baxter sekä "Cousin Skeeter" -sarjan Andre. Hänellä on ollut myös monia vierailevia rooleja ja pari muutakin merkittävää roolia.
Torkkelinpuistikko

Torkkelinpuistikko () on Torkkelinmäellä Helsingin Kalliossa sijaitseva pieni ja rauhaisa puisto, jossa on myös lasten leikkipaikka. Puiston on suunnitellut Elisabeth Koch. Puisto on hyvä esimerkki 1920-luvun säännöllisestä ja symmetrisestä puistoihanteesta.
Torkkelinpuistikkoa ympäröi orapihlaja-aidan lisäksi Torkkelinkuja ja sen varrella olevat vanhat kivitalot. Tämä tekee puistosta ympäröivää aluetta rauhaisemman ja eristetymmän.
Puiston ilmettä kohennettiin kesällä 2002. Puiston vanhat peruselementit ja geometria sekä puut ja leikattu orapihlaja-aita säilytettiin. Suurimmat muutokset näkyvät kasvillisuuden monipuolistumisessa, uusissa kalusteissa sekä puiston näkymien avartumisessa.
Useina kesäpäivinä Torkkelinpuistikossa, samoin kuin Torkkelinkujan rakennusten toisella puolella sijaitsevassa Pengerpuistossa, on runsaasti auringonpaisteesta ja puiston tarjoamasta rauhasta nauttivia kaupunkilaisia.
Lasiharmonikka

Lasiharmonikka (italian sanasta "armonia", ) on soitin, jossa on pyöreitä lasisia renkaan muotoisia osia. Ääni syntyy, kun kellomaiset renkaat pyörivät ja niitä sivellään märillä sormilla. Lasiharmonikan ääni on hento. Ääni on dokumentoitu renessanssiajalla: Galileo huomioi ilmiön kuten myös Athanasius Kircher.
Lasiharmonikan ääni.
Lasiharmonikan hauras äänenlaatu johtuu ihmisen tavasta aistia äänialaa. Yli 4000 hertsin taajuuksilla äänilähteen suunnan aistiminen perustuu vasemman ja oikean korvan kuulemien äänien voimakkuuseroon. Alle 1000 hertsin taajuuksilla taas suunta-aistimus syntyy oikean ja vasemman korvan kuulemien vaihe-eroperusteella. Lasiharmonikan ääni sijoittuu pääosin 1000–4000 Hz taajuusalueelle. Aivot eivät ole täysin varmoja äänilähteen sijainnista eikä siitä, millainen äänilähde äänen on synnyttänyt.
Teoksia.
Muun muassa Mozart, Hasse, Carl Philipp Emanuel Bach, Beethoven, Donizetti ja Richard Strauss ovat luoneet teoksia lasiharmonikalle. Uudempaa musiikkia sille ovat säveltäneet esimerkiksi Jan Erik Mikalsen, Regis Campo, Etienne Rolin, Philippe Sarde, Damon Albarn, Tom Waits, Michel Redolfi, Cyril Morin, Stefano Giannotti, Guillaume Connesson...
Eurooppalaiset monarkit nauttivat lasiharmonikkamusiikista ja jopa Marie Antoinette on ottanut lasiharmonikkatunteja Marianne Daviesin lapsena. Yksi tunnetuimmista lasiharmonikkakappaleista on Tšaikovskin baletin "Pähkinänsärkijä" kappale "Makeishaltijattaren tanssi". Ensimmäiset nuotit oli kirjoitettu lasiharmonikalle, mutta hän muutti ne vastikään keksitylle celestalle ennen ensi-iltaa vuonna 1892. Säveltäjä Camille Saint-Saëns käytti tätä soitinta orkesterisarjansa "Eläinten karnevaali" osissa 7 (Aquarium) ja 14 (Finale).
Oleg Ivanov (jalkapalloilija, 1986)

Oleg Aleksandrovitš Ivanov (, s. 4. elokuuta 1986) on venäläinen jalkapalloilija, pelipaikaltaan keskikenttäpelaaja. Hän on pelannut vuodesta 2012 lähtien Terek Groznyin joukkueessa.
Ivanov aloitti ammattilaisuransa vuonna 2006 kotimaassaan FC Kuban Krasnodarissa, jossa hän pääsi avaukseen 57 kertaa ja teki maaleja yhdeksän. Jo seuraavana vuonna hän liittyi Krylja Sovetoviin, missä hän pleasi 64 ottelua tehden 6 maalia. Vuonna 2011 hän siirtyi pelaamaan FK Rostoviin. Vuodesta 2012 lähtien hän on pelannut Terek Groznyin joukkueessa.
Ivanov valittiin Venäjän kokoonpanoon vuoden 2008 EM-kilpailuihin, mutta ei pelannut otteluakaan. Maajoukkue debyyttinsä Ivanov teki vuonna 2015.
Leave Scars

Leave Scars on yhdysvaltalaisen metalliyhtyeen Dark Angelin kolmas albumi vuodelta 1989.
Kappaleet.
Kaikki kappaleet säveltänyt Jim Durkin &amp; Gene Hoglan, ellei toisin mainita.
Eldece Clarke-Lewis

Eldece Clarke-Lewis (o.s. Clarke, s. 13. helmikuuta 1965) on entinen bahamalainen yleisurheilija ja olympiavoittaja, joka kilpaili pikajuoksussa. 
Clarke-Lewis kilpaili olympialaisissa 100 metrin juoksussa Los Angelesissa 1984 ja Atlantassa 1996. Molemmilla kerroilla hän karsiutui jatkosta toisissa alkuerissä. Bahaman 4×100 metrin viestijoukkueessa hän sijoittui Los Angelesissa kuudenneksi. Atlantassa hän oli mukana hopeaa voittaneessa joukkueessa. Sydneyn olympialaisissa 2000 hän juoksi joukkueessa alku- ja välierissä ja sai kultamitalin kun toisella kokoonpanolla juossut Bahaman joukkue voitti loppukilpailun.
Sisäratojen MM-kilpailuissa Clarke-Lewis karsiutui välierissä 60 metrin juoksussa Pariisissa 1997. Ulkoratojen MM-kilpailuissa hän kilpaili 100 metrin juoksussa Göteborgissa 1995, jossa karsiutui jatkosta toisissa alkuerissä ja Ateenassa 1997, jossa karsiutui välierissä. 4x100 metrin viestissä hän sijoittui Göteborgissa 1995 neljänneksi ja Ateenassa 1997 kuudenneksi. Sevillan MM-kisoissa 1999 Bahama voitti pikaviestin ja myös Clarke-Lewis sai kultamitalin juostuaan joukkueessa alkuerissä.
Lähde: IAAF
Time Does Not Heal

Time Does Not Heal on yhdysvaltalaisen metalliyhtye Dark Angelin neljäs ja toistaiseksi viimeinen albumi vuodelta 1991. Albumi on edeltäjiään huomattavasti teknisempi ja progressiivisempi, ja sitä pidetäänkin "Darkness Descendsin" ohella yhtyeen parhaana.
Albumi ylsi Yhdysvaltain Billboard-albumilistalla sijalle 156.
Kappaleet.
Kaikki kappaleet säveltänyt Gene Hoglan &amp; Brett Eriksen.
Henry F. Schaefer, III

Henry F. Schaefer, III (s. 8. kesäkuuta 1944) on yhdysvaltalainen kemisti ja maailman kuudenneksi viitatuin kemian tutkija. Hän on Georgian yliopiston kemian professori ja laskennallisen kemian keskuksen johtaja. Hän on myös Discovery Instituten, ISCID:in ja International Academy of Quantum Molecular Sciencen jäsen.
Koulutus.
Schaefer valmistui kandidaatiksi Massachusetts Institute of Technologysta kemiallinen fysiikka pääaineenaan vuonna 1966 ja tohtoriksi Stanfordin yliopistosta vuonna 1969. Hän toimi Kalifornian yliopiston Berkeleyn kampuksen kemian professorina vuosina 1969–1987. Vuodesta 1987 hän on ollut Georgian yliopiston laskennallisen kemian professori.
Lähteet.
Port Loko

Port Loko on kaupunki Sierra Leonessa. Se sijaitsee Luoteisessa maakunnassa ja on sen sekä Port Lokon piirikunnan pääkaupunki. Port Lokon väkiluku on 21 308 ja se on Luoteisen maakunnan toiseksi suurin kaupunki Lunsarin jälkeen. Kaupunki sijaitsee Sierra Leone -jokeen laskevan Port Loko Creek -joen varrella noin 125 kilometrin päässä valtion pääkaupungista Freetownista.
Kaupungissa sijaitsee Port Loko Teacher's College ja siellä puhutaan laajalti krion kieltä, joka on englantiin perustuva kreolikieli. Se on Sierra Leonen lingua franca.
Port Loko oli vuoden 2017 alueuudistukseen osa Pohjoista maakuntaa.
Israel Regardie

Israel Regardie (oik. Francis Israel Regudy, 17. marraskuuta 1907 – 10. maaliskuuta 1985) oli yksi 1900-luvun huomattavimpia okkultisteja ja okkulttisen kirjallisuuden uudistaja.
Israel Regardie syntyi Lontoossa köyhään juutalaisperheeseen. Neljätoistavuotiaana Regardie muutti Yhdysvaltoihin, jossa hän opiskeli taidetta Washingtonissa ja Philadelphiassa. Hepreankielisen opettajan avulla hän saavutti lingvististä tietoa, joka osoittautui korvaamattomaksi hänen myöhemmissä Kabbalan opinnoissaan. Koska hän pääsi helposti käsiksi kongressin kirjastoon, hän luki paljon ja kiinnostui teosofiasta, hindufilosofiasta ja joogasta, sekä liittyi ruusuristiläisiin. Luettuaan ensimmäisen osan Aleister Crowleyn kirjasta "Magick, Liber ABA, Book 4" hän palasi 21-vuotiaana takaisin Englantiin, jossa hän pääsi Crowleyn sihteeriksi. Heidän kumppanuutensa päättyi neljä vuotta myöhemmin, vuonna 1932.
Kaksi vuotta myöhemmin hän liittyi Stella Matutinaan, Hermetic Order of the Golden Dawnista muotoutuneeseen järjestöön. Kun ryhmä hajosi, Regardie kokosi sen asiakirjat ja koosti niistä kirjan "The Golden Dawn", jonka ansiosta hän sai niskoilleen muiden entisten jäsenten vihan ja maineen valanrikkojana. Kirja kuitenkin muutti järjestön työn kokonaan uudeksi länsimaisen okkulttisen tradition lajiksi. Useat okkulttiset järjestöt jotka väittävät polveutuvansa alkuperäisestä Golden Dawnista, ovat jatkumisestaan velkaa Regardien työlle.
Vuonna 1937, 30-vuotiaana Regardie palasi Yhdysvaltoihin, ja ilmoittautui New Yorkin Chiropractic Collegeen. Täydennyksenä hän opiskeli psykoanalyysiä ja psykoterapiaa. Hän avasi kiropraktisen vastaanoton ja opetti freudilaista, reichilaista ja jungilaista psykiatriaa, kunnes siirtyi eläkkeelle vuonna 1981. Tämän jälkeen hän muutti Sedonaan, Arizonaan.
Regardie kuoli sydänkohtaukseen läheisten ystäviensä läsnä ollessa sedonalaisessa ravintolassa 10. maaliskuuta 1985, 77-vuotiaana.
Julkaistut teokset.
Israel Regardien teoksia ei ole suomennettu.
Theresia Kiesl

Theresia Kiesl (s. 26. lokakuuta 1963 Sarleinsbach) on entinen itävaltalainen keskimatkojen juoksija. 
Kiesl karsiutui 1 500 metrillä jatkosta Toronton sisäratojen MM-kilpailuissa 1993 ajalla 4.16,02. Samana vuonna hän sijoittui kuudenneksi Stuttgartin MM-kisoissa juostuaan ajan 4.08,04.
Göteborgin MM-kisoissa 1995 hän karsiutui vielä välierissä, mutta seuraavana vuonna hän voitti olympiapronssia Atlantasta juostuaan 4.03,02. Vuonna 1997 hän karsiutui Ateenan MM-kisoissa ajalla 4.07,89. Hän saavutti vuonna 1998 sisäratojen EM-kisoista Valenciassa kultaa ajalla 4.13,62.
Shakki960

Shakki960 tai FischerRandom-shakki on shakkivariantti, jonka kehitti entinen shakin maailmanmestari Bobby Fischer. Hän muokkasi Shuffle Chess -lajin tornitussääntöjä siten, että tornitus on mahdollista kaikista avausasemista. Laji julkistettiin alun perin 19. kesäkuuta 1996 Buenos Airesissa Argentiinassa. Fischerin tarkoitus oli luoda shakkivariantti, jossa luovuus ja lahjakkuus olisi tärkeämpää kuin shakkiavausten ulkoa opettelu ja analysointi.
Siinä on muuten normaalit säännöt, mutta upseerien paikat aloituksessa arvotaan. Molempien pelaajien upseerit ovat vastakkain. Kuninkaan pitää jäädä kuitenkin tornien väliin, jotta tornitus on mahdollista, ja lähettien on oltava erivärisillä ruuduilla. 
Maailmanmestarit.
Maailman shakkiliitto FIDE järjesti ensimmäisen Fischer Random Chess -nimeä kantaneen maailmanmestaruusturnauksen Norjassa vuonna 2019.
John Steel (sarjakuva)

John Steel on sarjakuvavakooja ja -agentti, joka esiintyi ensimmäistä kertaa "Super Detective Libraryn" numerossa 157 (1959). Suomessa lehti ilmestyi Korkeajännityssarjana 6/1960, nimellä "John Steel salamasodassa". 
Hahmon tausta.
John Steel oli alun perin lontoolainen poliisikersantti, joka Toisen maailmansodan sytyttyä olisi halunnut liittyä armeijaan, mutta jonka esimies ei kumminkaan halunnut päästää tätä rintamalle. Steel sotkeentui sattumalta vakoojien ja vastavakoojien ampumavälikohtaukseen ja M.I.5 värväsi hänet agentikseen. Toisesta lehdestä eteenpäin Steelin sotilasarvo on ollut kapteeni.
Hahmon kehittely.
Kolme ensimmäistä ovat Bill Laceyn piirtämiä ja hänellä on luultavasti ollut suuri rooli Steelin hahmon luomisessa. Ron Turner on kuvittanut ainakin kaksi lehteä. Laceyn Steelillä on paljon yhtäläisyyksiä Mustanaamion kanssa. 
Hahmon esiintymiset.
Vuonna 1960 super Detective Library lakkautettiin ja John Steel siirtyi kauemmin ilmestyneelle "Thriller Picture Librarylle". Kolmen sarjan jälkeen, vuonna 1961, ilmestyi "John Steel Case-book"-tarina "John Steel ja sotarikolliset" (Suomessa KJ 2/1962), jossa Steel jahtaa Etelä-Amerikkaan pyrkiviä sotarikollisia. Steelin poliisiura jatkui sodanjälkeen Louis Bermajon piirtämässä tarinassa "Vaaran sävel", jossa Steel hankkii itselleen huoneiston lontoolaisen jazzkapakan yläkerrasta toimistokseen. Steel tutustuu saksofonisti Riff Morganiin, josta tulee Johnin aisapari myöhemmissä lehdissä.
Oscar-gaala 1929

Oscar-gaala 1929 oli 1. kertaa järjestetty palkintogaala, joka pidettiin 16. toukokuuta 1929 yksityisillä illallisilla Roosevelt Hotelissa, Hollywoodissa. Palkinnot jaettiin elokuville, jotka oli julkaistu 1. elokuuta 1927 ja 1. elokuuta 1928 aikana. Gaala kesti noin 15 minuuttia, ja voittajat oli julkaistu jo kolme kuukautta etukäteen ennen seremoniaa. Gaalan juontajina toimivat Douglas Fairbanks ja William C. de Mille.
Toisin kuin myöhemmissä seremonioissa, näyttelijä tai ohjaaja saattoi saada palkinnon useammasta työstään vuoden aikana. Esimerkiksi näyttelijä Emil Jannings voitti Parhaan miesnäyttelijän Oscar-palkinnon elokuvista "Kiusaus" ja "Viimeinen määräys".
Tohtorit

Tohtorit () on BBC Onella esitettävä saippuasarja, jonka tapahtumat sijoittuvat Riverside-terveysaseman ympärille. Birminghamissa kuvattavan sarjan esittäminen alkoi Britanniassa vuonna 2000, ja sitä tehdään edelleen. Sarjan 3 000. jakso esitettiin syyskuussa 2015, ja nykyään jaksoja tuotetaan 220 vuodessa.
Suomessa sarjaa on esittänyt Yle TV1 syksystä 2007 alkaen.
Yleistä.
Sarjan juoni keskittyy vastaanottovirkailijan, terveydenhoitajan, hallintojohtajan sekä lääkäreiden arjen ympärille.
Lääkäriaseman päivittäisten tapahtumien lisäksi sarjaan kuuluu sen päähenkilöiden pitkäkestoinen juoni. Lääkäriaseman potilaiden elämää ei seurata muutamaa poikkeusta lukuun ottamatta kuin yhden jakson verran.
Hollolan Hirvi

Hollolan Hirvi on Hollolan Kankaantaassa Vainion kyläryhmässä toimiva maatilaravintola ja pienpanimo kantatie 54:n alkupään lähellä. Se on saanut nimensä kunnan vaakunan mukaan, joka perustuu Hollolan keskiaikaisen kivikirkon asehuoneen ja kirkkosalin välisen oven yläosaan kuvattuun Hubertuksen legendaan.
Panimon keittoastian tilavuus on 300 litraa ja oluenpaneminen suoritetaan käsityönä ilman automatiikkaa. Maltaan tuottaa pääasiassa Lahden Polttimo. Hollolan Hirvi on ainoa kivisahdin kaupallinen tuottaja. . Muita laatuja ovat luomuohramaltaista tehty vaalea PeuraPils, karamellimaltaasta ja savumaltaasta tehty suodattamaton pintahiivaolut Tumma Hirviolut ja vehnä-, ohra- ja ruismaltaista sekä mallastamattomasta kaurasta valmistettu PunaHirvi.
Bentsoyyliperoksidi

Bentsoyyliperoksidi tai dibentsoyyliperoksidi tai "bentsoyylisuperoksidi" (ATC-koodi: D10AE01) on lääkeaine, jota käytetään laajalti keskivaikeaksi luokiteltavan aknen hoitamiseen. Sitä myydään Suomessa useimmiten kauppanimellä Basiron AC.
Kemiallisesti dibentsoyyliperoksidi on orgaaninen peroksidi eli siinä on happi-happisidokseen kiinnittynyt kaksi bentsoyyli-ryhmää. Sen kemiallinen kaava on C14H10O4 ja rakennekaava C6H5-COO-OOC-C6H5 sekä moolimassa 242.23 g/mol ja CAS-numero 94-36-0. Joskus se saatetaan lyhentää muotoon Bz2O2. Kemialliselta luonteeltaan se on radikaali-initiaattori eli happi-happi-sidoksen vuoksi se käynnistää reaktion, jossa syntyy radikaaleja. 
Bentsoyyliperoksidia käytetään myös radikaali-initiaattorina (aloitekatalyyttinä) polymerointireaktioissa.
Kiviolut

Kiviolut () on alun perin saksalainen oluttyyppi, jonka vierre pannaan tuhatta celsiusastetta kuumemmaksi lämmitettyjen kivien avulla. Kuumennetut kivet laitetaan oluen valmistusastiaan. Kivet saavat oluen nesteestä sokerisen mallaskuorrutuksen, minkä vuoksi ne laitetaan valmistusastiaan vielä jälkikäymisen ajaksi. Oluihin tulee näin savuinen ja kuiva makean toffeen maku. 
Kuuluisia kivioluita ovat muun muassa Rauchenfelser Steinbier ja Rauchenfelser Steinweizen. Suomessa kiviolutta valmistaa muun muassa kivisahti-nimisenä Hollolan Hirvi.
Urgali

Urgalit ovat Christopher Paolinin "Perillinen"-kirjasarjan sarvekkaita hahmoja. Ensimmäisessä kirjassa ne kuvataan tyhminä, raakalaismaisina hirviöinä, joita kaikkien sopii tappaa. "Esikoinen"-kirjan lopputaistelussa ne kuitenkin liittyvät vardeneihin, ja Eragon joutuu toteamaan että urgalit eivät olekaan vain verenhimoisia hirviöitä.
Kull-soturi on urgali, joka on yli kaksimetrinen. Ne pystyvät juoksemaan yhtä nopeasti kuin hevonen, ja jaksavat marssia hyvin pitkiä matkoja lepäämättä ja senkin jälkeen olla taistelukykyisiä. Nar Garzhvog on kull-soturi ja vardeneihin liittyvien urgalien johtaja.
Pohjahiivaolut

Pohjahiivaolut on olut, joka valmistetaan pohjahiivakäymisellä. Yleisesti ottaen ne ovat pehmeämpiä kuin pintahiivaoluet, jotka valmistetaan pintahiivakäymisellä.
Lähdeviitteet.
[[luokka:Pohjahiivaoluet]]
Marita Payne

Marita Payne Wiggins (s. 7. lokakuuta 1960 Barbados) on kanadalainen yleisurheilija ja olympiamitalisti, joka kilpaili pikajuoksussa. Hän voitti urallaan kaksi olympiamitalia, joista kumpikin on hopeisia; Payne oli mukana Kanadan joukkueessa Los Angelesin olympialaisissa 1984 sekä 4 × 100 metrin että 4 × 400 metrin viesteissä.
Paynen poika, Andrew Wiggins on pelannut koripalloa NBA:ssa.
Australia olympialaisissa

Australia on yksi niistä neljästä valtiosta, joka on osallistunut kaikkiin kesäolympialaisiin vuodesta 1896 alkaen. Vuosina 1908–1912 se tosin kilpaili Australaasian joukkueena yhdessä Uuden-Seelannin kanssa. Talviolympialaisissa Australialla oli ensimmäisen kerran edustaja Garmisch-Partenkirchenissä 1936. Kaikkiaan maa on saavuttanut 482 olympiamitalia (494, jos Australaasian mitalit lasketaan mukaan). Kesäolympialaisten mitalitilastossa maa on yhdestoista. Australia on toiminut kesäolympialaisten isäntämaana kahdesti: vuonna 1956 kisat käytiin Melbournessa ja vuonna 2000 Sydneyssä.
Yksittäisten olympiakisojen mitalitilastossa Australia on parhaimmillaan sijoittunut kolmanneksi Melbournessa 1956. Sydneyssä 2000 ja Ateenassa 2004 se oli mitalitilaston neljäs. Talviolympialaisissa maa saavutti ensimmäisen mitalinsa Lillehammerissa 1994 ja on siitä saakka pysynyt mitalikannassa.
Australia on saanut olympiamitaleja lähes 30 urheilumuodossa. Maan selvästi menestyksekkäin laji on uinti, jota seuraavat yleisurheilu, pyöräily ja soutu. Maan ensimmäinen olympiavoittaja oli 800:n ja 1 500 metrin juoksut Ateenassa 1896 voittanut Edwin Flack. Maan menestyneimmät olympiaurheilijat ovat uimarit Ian Thorpe (5 kultaa, 3 hopeaa ja 1 pronssi), Dawn Fraser (4 kultaa ja 4 hopeaa) ja Murray Rose (4 kultaa, 1 hopea ja 1 pronssi) sekä pikajuoksija Betty Cuthbert (4 kultaa).
Demilich

Demilich on suomalainen vuonna 1990 perustettu death metal -yhtye Kuopiosta. Demilichin alkuperäiskokoonpanoon kuului kitaristi ja vokalisti Antti Boman, kitaristi Aki Hytönen, basisti Jussi Teräsvirta sekä rumpali Mikko Virnes. Demilich oli aktiivinen vuoteen 1993 asti, jolloin yhtye lopetti toimintansa, kunnes vuonna 2006 palasi yhteen soittaakseen kiertueen Yhdysvalloissa sekä tuohon mennessä viimeisen keikkansa Kuopiossa 22. heinäkuuta 2006.
Demilich kuitenkin keräsi rivinsä kasaan Maryland Deathfest 2015 ja Tampere Metal Meeting 2016 -tapahtumiin.
Demilich julkaisi neljä demoa ennen ainoaa albumiaan, vuonna 1993 julkaistua "Nespitheä". Yhtye tuli tunnetuksi monimutkaisista ja kaoottisista kitarariffeistään sekä erittäin matalista lauluosuuksistaan. Kaikki Demilichin tuotanto on ladattavissa ilmaiseksi bändin nettisivuilta.
Spina bifida occulta

Spina bifida occulta on lievä synnynnäinen epämuodostuma, joka kuuluu spina bifida -tyypin neuraaliputken sulkeutumishäiriöihin. Se on spina bifida -tyypin vammoista lievin ja yleisin. 1980-luvun puolivälissä tehdyn tutkimuksen perusteella on arvioitu, että noin 22–23 prosentilla ihmisistä on spina bifida occulta. Toisaalta on myös havaittu, että vamma on yleinen lapsilla ja vähenee iän myötä.
Spina bifida occultaa ei välttämättä havaita heti syntymän jälkeen. Vamman tunnistaa ulkoisesti yleensä epänormaalista karvoituksesta tai patista, joka ilmenee vauvan selässä suunnilleen neuraaliputken vaurion kohdalla. Vamma syntyy yleensä aivan selkärangan alaosaan. Spina bidifa occultaa ei välttämättä kuitenkaan havaita ennen kuin aikuisiällä muihin selkävaivoihin liittyvien röntgentutkimusten yhteydessä.
Vammasta ei yleensä aiheudu henkilölle minkäänlaisia oireita, ja siksi tapausten tarkkaa määrää ei tiedetä. Noin kahdella prosentilla spina bifida occultaa sairastavista henkilöistä arvellaan olevan oireita. Oireellista spina bifida occultaa kutsutaan nimellä "occult spinal dysraphism". Oireina voi olla esimerkiksi jalkojen heikkous tai tunnottomuus ja selkäkivut.
Spina bifida occultaa vaikeampia neuraaliputken alaosan sulkeutumishäiriöitä ovat harvinainen meningoseele ja melko yleinen meningomyeloseele, joka on spina bifida -tyypin vammoista eniten hoitoa vaativa.
M/S Makhachkala-1

M/S Makhachkala-1 () on venäläisen JSC Maritime Investment &amp; Developmentin omistama junalautta. Alus on rakennettu vuonna 2005 Uljanik Shipyardin telakalla Pulan kaupungissa Kroatiassa. Laivan bruttovetoisuus on 9 780 GT ja kuollut paino 5 991 tonnia. "Makhachkala-1" on rekisteröity Venäjän lipun alle ja sen kotisatama on Mahatškala. Nykyisin virolainen Baltic Scandinavian Lines liikennöi aluksella reitillä Paldiski–Kapellskär.
Makhachkala-1:n sisaraluksia ovat M/S Makhachkala-2, M/S Makhachkala-3 ja M/S Makhachkala-4.
Käyttöhistoria.
15. kesäkuuta 2004 aluksen köli laskettiin kroatialaisella Uljanik Shipyardin telakalla. Kesäkuussa 2005 alus luovutettiin venäläisen JSC Maritime Investment &amp; Developmentin omistukseen, joka rekisteröi aluksen Venäjän lipun alle nimellä "Makhachkala-1". Kotisatamaksi tuli Kaspianmeren rannalla, Dagestanissa sijaitseva Mahatškala. Luovutuksen jälkeen alus aloitti liikennöinnin Kaspianmerellä. 
Kesäkuussa 2008 alus aikarahdattiin eli vuokrattiin virolaisen Baltic Scandinavian Linesin Paldiskin ja Kapellskärin väliseen liikenteeseen.
Lars Bergendahl

Lars Bergendahl (1909–1997) oli norjalainen maastohiihtäjä, moninkertainen MM-mitalisti.
Bergendahl voitti maailmanmestaruuskilpailuissa yhteensä viisi mitalia. Hän saavutti Chamonix'ssa 1937 kaksi mestaruutta: 18 kilometrillä ja viestissä, jossa hän hiihti ankkuriosuuden. Kultaa Bergendahl voitti myös 50 kilometriltä kahta vuotta myöhemmin Zakopanessa. Lahdessa 1938 hän sai hopeaa viestistä ja pronssia 50 kilometriltä. Lisäksi hän sijoittui MM-kisoissa viidenneksi 50 kilometrillä vuonna 1937 ja 18 kilometrillä vuonna 1939.
Bergendahl voitti Holmenkollenin kisoissa 50 kilometrin kilpailun vuonna 1940. Toisen sijan hän sai pikamatkalla vuosina 1932, 1933 ja 1940 sekä 50 kilometrillä vuosina 1934 ja 1939.
Hiihtotyyli.
Bergendahlin ollessa kunnossa hän oli hyvin vaikeasti voitettavissa. Hänen heikkoutensa oli se, että omien voimien arviointi ja vauhdinjako sekä kunnon ajoittaminen ylipäätään tuottivat hänelle usein vaikeuksia.
Yksityiselämä.
Lars Bergendahl oli ammatiltaan maanviljelijä. Hänen setänsä Lauritz Bergendahl oli myös kuuluisa hiihtäjä.
Jalkapallon Afrikan-mestaruuskilpailut 1976

Jalkapallon Afrikan-mestaruuskilpailut 1976 olivat 10. Afrikan-mestaruuskilpailut. Kilpailut järjesti jo kolmannen kerran Etiopia. Kisat erosivat edellisistä pelijärjestelmältään. Nyt kahdeksan joukkuetta oli jaettu kahteen neljän joukkueen lohkoon, joiden kaksi parasta selviytyivät "finaalilohkoon". Siellä joukkueet kohtasivat muut lohkojoukkueet kerran, ja eniten pisteitä kerännyt joukkue kruunattiin vuoden 1976 Afrikan-mestariksi. Joukkueiden pisteet nollattiin ennen finaalia. 
Kilpailut voitti Marokko, jolle mestaruus oli historian ensimmäinen. Toiseksi selviytyi Guinea, ja pronssia saavutti Nigeria. Kaikille mitalimaille mitali oli historian ensimmäinen.
Joukkueet.
 ("isäntämaa") 
 
 
 
 ("hallitseva mestari")
Paras maalintekijä.
4 maalia
3 maalia
2 maalia
Baltic Scandinavian Lines

AS Baltic Scandinavian Lines oli virolainen varustamo, joka vuodesta 2005 lähtien liikennöi säännöllisesti ro-ro-alus M/S Via Marella Viron Paldiskin ja Ruotsin Kapellskärin välillä. Lähtöjä molemmista satamista oli yksi päivässä. Via Mare pystyi kuljettamaan 47 perävaunua ja 104 matkustajaa. Lokakuussa 2008 varustamo aloitti säännöllisen liikenteen Suomen Kaskisten ja Ruotsin Härnösandin välillä ro-ro-alus M/S Gutella.
Baltic Scandinavian Linesin aloitettua liikennöinti 1. syyskuuta 2005, liikennöi Via Mare reitillä Paldiski–Västervik / Paldiski–Kapellskär. 21. marraskuuta Västervik jäi pois reitistä.
Kesäkuussa 2008 junalautta M/S Makhachkala-1 korvasi Via Maren sen remontin vuoksi.
Vuonna 2011 BSL:n kaikki liikenne siirtyi DFDS:n liikennöitäväksi.
Igor Nikulin

Igor Jurjevitš Nikulin (; 14. elokuuta 1960 Moskova, Venäjän SFNT, Neuvostoliitto – 7. marraskuuta 2021) oli venäläinen yleisurheilija ja olympiamitalisti, joka kilpaili moukarinheitossa. Nikulin ehti edustaa urallaan sekä Neuvostoliittoa, IVYä että Venäjää. Hän voitti yhden olympiamitalin, pronssia Barcelonan olympialaisista 1992. EM-kilpailuissa hän saavutti hopeaa Ateenassa 1982 ja pronssia Stuttgartissa 1986 ja Splitissä 1990.
Aivotyrä

Aivotyrä eli enkefaloseele, encephalocele tai aivojen pullistuma on epämuodostuma, jossa aivokudos tai aivokalvot pullistuvat aivokopasta kallon luuston kehityksen vaurioiduttua. Tavallisin on okkipitaalinen enkefaloseele eli takaraivonpuoleinen aivotyrä. Aivotyrää peittää usein iho. Aivotyrä johtuu hermostoputken sulkeutumishäiriöstä raskauden varhaisessa vaiheessa, noin 3. – 4. raskausviikon aikana. 
Enkefaloseele voi olla yksittäin esiintyvä epämuodostuma, jonka taustalla on erilaisia tekijöitä, mutta se voi myös liittyä laajempaan epämuodostumaoireyhtymään tai sen ohella voi olla useita muita epämuodostumia. Aivotyrä voi liittyä esimerkiksi Joubertin oireyhtymään. 
Enkefaloseeleen liittyy henkisen ja liikunnallisen kehityksen häiriöitä, jotka kuitenkin ovat vaikeudeltaan eriasteisia riippuen aivotyrän koosta ja muista ongelmista.
Aivotyrä todetaan yleensä jo raskauden aikana äidin veren AFP-pitoisuuden noususta tai ultraäänikuvauksella, jolloin synnytykseen voidaan valmistautua valitsemalla sopiva synnytyspaikka ja synnytystapa. 
Sikiökaudella havaittuja enkefaloseeleja on Suomessa vuosina 1993–2009 ollut yhteensä noin 200 lapsella. Esiintyvyys on noin 2 /10 000 syntynyttä lasta. Samalla aikavälillä naisista, jotka kuulivat tulevansa saamaan enkefaloseele lapsen, 75 prosenttia päätti valita raskaudenkeskeytyksen.
Aivotyrän korjaaminen leikkauksella vastasyntyneellä on usein mahdollinen. Jos pullistuma on laaja ja siihen liittyy ehkä muitakin rakennepoikkeavuuksia, seurauksena voi olla kuolema. Kuolemantapaukset ovat kuitenkin suhteellisen harvinaisia, esimerkiksi vuonna 2006 niitä oli Suomessa vain yksi, sillä laajojakin pullistumia voidaan korjata.
Aivotyrät luokitellaan niiden sijainnin mukaan seuraavasti:
I armeijakunta

I armeijakunta voi tarkoittaa useaa erimaalaista sotatoimiyhtymää eri aikoina.
Britannia:
Neuvostoliitto:
puolalaisia:
Ranska:
Saksa:
Suomi:
Yhdysvallat:
IV armeijakunta

IV armeijakunta voi tarkoittaa useaa erimaalaista sotatoimiyhtymää eri aikoina.
Suomalaisia: